ລັດຖະມົນຕີ​ລາວ ​ຢືນຢັນ​ວ່າ​ ຍັງ​ບໍ່ມີ ການ​ອະ​ນຸຍາດ ​ສຳ​ປະທານ​ ໃຫ້​ຂຸດ​ຄົ້ນ​ແຮ່​ຄຳເທື່ອ
ທ່ານ​ສຸ​ລິ​ວົງ ດາລາ​ວົງ ​ໄດ້​ຢືນຢັນ​ວ່າ ການ​ຂຸດ​ຄົ້ນ​ແຮ່​ຄຳ ຢູ່​ໃນ​ເຂດ​ແຂວງ​ຊຽງ​ຂວາງ​ ໃນ​ປັດຈຸບັນນີ້ ຖື​ເປັນ​ການ​ລັກລອບ​ຂຸດ​ຄົ້ນ ​ໂດຍ​ຜິດ​ກົດໝາຍ.
ລັດຖະມົນຕີລາວ ຢືນຢັນວ່າ ຍັງບໍ່ມີການອະນຸຍາດ ສຳປະທານ ໃຫ້ຂຸດຄົ້ນແຮ່ຄຳຢູ່ໃນແຂວງຊຽງຂວາງແຕ່ຢ່າງໃດ ຊຶ່ງລວມເຖິງ ການລົງທຶນ ຂອງກຸ່ມບໍລິສັດພູເບ້ຍ ມາຍນິ້ງຈຳກັດດ້ວຍ ທ່ານສຸລິວົງ ດາລາວົງ ລັດຖະມົນຕີວ່າການກະຊວງພະລັງງານ ແລະບໍ່ແຮ່ ໄດ້ຢືນຢັນວ່າ ການຂຸດຄົ້ນແຮ່ຄຳຢູ່ໃນເຂດແຂວງຊຽງຂວາງ ໃນປັດຈຸບັນນີ້ ຖືເປັນການລັກລອບຂຸດຄົ້ນໂດຍຜິດກົດໝາຍ ທັງນີ້ ກໍເນື່ອງຈາກວ່າ ທາງການລາວຍັງບໍ່ໄດ້ມີການພິຈາລະນາ ອະນຸຍາດໃຫ້ພາກສ່ວນໃດ ດຳເນີນການຂຸດຄົ້ນແຮ່ຄຳ ຢູ່ໃນເຂດແຂວງດັ່ງກ່າວແຕ່ຢ່າງໃດ ສ່ວນການອະນຸຍາດໃນລະຍະ ທີ່ຜ່ານມາກໍເປັນພຽງການອະນຸຍາດສຳປະທານເພື່ອ ການສຳຫລວດຫາແຮ່ຄຳເທົ່ານັ້ນ ຊຶ່ງໃນນີ້ ລວມເຖິງສຳປະທານຂອງກຸ່ມບໍລິສັດພູເບ້ຍ ມາຍນິ້ງຈຳກັດຈາກອອສເຕຣເລຍດ້ວຍ ໝາຍຄວາມວ່າ ຖ້າຫາກປະກົດມີພາກສ່ວນໃດ ທີ່ໄດ້ທຳການຂຸດຄົ້ນແຮ່ຄຳ ຢູ່ໃນແຂວງຊຽງຂວາງ ໃນເວລານີ້ ກໍຕ້ອງຖືເປັນການລັກລອບ ຂຸດຄົ້ນໂດຍຜິດກົດໝາຍທັງສິ້ນ ດັ່ງທີ່ທ່ານສຸລິວົງ ໄດ້ຢືນຢັນວ່າ: ກ່ອນໜ້ານີ້ ທ່ານ Richard Taylar ຜູ້ປະສານງານຕ່າງປະເທດ ຂອງກຸ່ມບໍລິສັດພູເບ້ຍຯ ໄດ້ຖະແຫລງວ່າການຂະຫຍາຍພື້ນທີ່ ສຳຫລວດແຮ່ຄຳ ເງິນ ແລະທອງແດງຢູ່ເຂດເມືອງໂພນສະຫວັນ ແຂວງຊຽງຂວາງ ກຳລັງຢູ່ໃນຂັ້ນຕອນການປະເມີນຜົນ ທີ່ໄດ້ຈາກການສຳຫລວດ ແລະຂຸດເຈາະຫາແຫລ່ງແຮ່ທາດຢ່າງຕັ້ງໜ້າ ໂດຍຄາດວ່າ ຈະສາມາດຕັດສິນໃຈໃນຂັ້ນສຸດທ້າຍໄດ້ພາຍໃນປີ 2014 ນີ້ ເພາະຜົນທີ່ໄດ້ຮັບຈາກການສຳຫລວດໃນລະຍະ ທີ່ຜ່ານມາພົບວ່າ ມີປະລິມານແຮ່ຄຳ ເງິນ ແລະທອງແດງໃນລະດັບທີ່ສູງພໍສົມຄວນ ຫາກແຕ່ເພື່ອເປັນການຮັບປະກັນໃຫ້ໄດ້ວ່າ ການລົງທຶນຈະຄຸ້ມຄ່າ ແລະໄດ້ຮັບຜົນປະໂຫຍດຕໍ່ການພັດທະນາທາງເສດຖະກິດລາວ ຢ່າງແທ້ຈິງ ຈຶ່ງຕ້ອງໃຊ້ເວລາເພື່ອການາສຳຫລວດຢ່າງລະອຽດຮອບຄອບອີກລະຍະໜຶ່ງນັ້ນເອງ ແຕ່ຢ່າວງໃດກໍຕາມ ໃນປັດຈຸບັນນີ້ ບໍລິສັດພູເບ້ຍ ມາຍນິ້ງຈຳກັດ ກໍໄດ້ຜະລິດແຮ່ຄຳ ເງິນ ແລະທອງແດງຢູ່ບໍແຮ່ 2 ແຫ່ງດ້ວຍກັນ ກໍຄືບໍ່ແຮ່ພູຄຳ ແລະບໍ່ແຮ່ບ້ານຫ້ວຍຊາຍ ຊຶ່ງຕັ້ງຢູ່ໃນເຂດເມືອງອະນຸວົງ ໃນເຂດປົກຄອງຂອງແຂວງໄຊສົມບູນ ທີ່ສ້າງຕັ້ງຂຶ້ນໃໝ່ ໂດຍໃນປີ 2014 ນີ້ ບໍລິສັດພູເບ້ຍຯ ກໍໄດ້ວາງແຜນການຜະລິດຈາກບໍ່ແຮ່ທັງ 2 ແຫ່ງ ໃຫ້ໄດ້ແຮ່ຄຳໃນປະລິມານລວມລະຫວ່າງ 160,000-165,000 ອອນຊ໌ ແຮ່ທອງແດງ ລະຫວ່າງ 65,000-70,000 ໂຕນ ແລະແຮ່ເງິນອີກ 1 ລ້ານ 2 ແສນອອນຊ໌ ທັງນີ້ຜົນຜະລິດແຮ່ທາດຂອງບໍລິສັດພູເບ້ຍຯ ຄິດເປັນ 8 ເປີເຊັນ ຂອງຍອດຜະລິດ ຕະພັນລວມພາຍໃນ (GDP) ຂອງລາວໃນແຜນການປີ 2012-2013 ທີ່ຜ່ານມາ ແລະ ຖ້າຫາກຄິດໄລ່ນັບແຕ່ປີ 2003 ເປັນຕົ້ນມາກໍຈະໄດ້ວ່າບໍລິສັດພູເບ້ຍຯ ໄດ້ຊຳລະພັນທະ ຕ່າງໆ ໃຫ້ລັດຖະບານລາວແລ້ວ ຄິດເປັນມູນຄ່າລວມເຖິງ 280 ລ້ານດອນລາ ທັງຍັງສາ ມາດສ້າງວຽກເຮັດງານທຳໄດ້ຫຼາຍກວ່າ 3,300 ຕຳແໜ່ງ ໂດຍໃນນີ້ເປັນຄົນລາວ 86 ເປີເຊັນ ທາງດ້ານກະຊວງແຜນການແລະການລົງທຶນ ລາຍງານວ່າ ທາງການລາວທັງໃນລະດັບ ສູນກາງແລະຂັ້ນທ້ອງຖິ່ນ ໄດ້ອະນຸຍາດສຳປະທານການຂຸດຄົ້ນແຮ່ທາດ ໃຫ້ແກ່ບໍລິສັດ ເອກະຊົນລາວ ແລະຕ່າງຊາດໄປແລ້ວ 470 ໂຄງການ ໂດຍຄິດເປັນພື້ນທີ່ຂຸດຄົ້ນລວມ ກວ້າງກວ່າ 36,300 ກິໂລແມັດມົນທົນ ໃນທົ່ວປະເທດ ແລະມີມູນຄ່າການລົງທຶນລວມກັນ ເຖິງ 5,900 ລ້ານດອນລາ ແຕ່ຢ່າງໃດກໍຕາມ ກໍປະກົດວ່າມີຫຼາຍໂຄງການ ທີ່ອາດຈະຕ້ອງຖືກຍົກເລີກ ເພາະວ່າຜູ້ ລົງທຶນບໍ່ສາມາດປະຕິບັດໄດ້ ຕາມເງື່ອນໄຂທີ່ກຳນົດໄວ້ ໃນສັນຍາລົງທຶນ ທັງນີ້ໂດຍອິງ ຕາມການກວດກາຂອງຄະນະສະເພາະກິດ ຂອງລັດຖະບານລາວພົບວ່າມີພຽງ 14 ໂຄງ ການເທົ່ານັ້ນ ທີ່ປະຕິບັດໄດ້ຕາມມາດຕະຖານທີ່ກຳນົດໄວ້ໃນສັນຍາລົງທຶນ ສ່ວນໂຄງການ ທີ່ເຫລືອຍັງຈະຕ້ອງດຳເນີນການພັດທະນາ ແລະປັບປຸງໃຫ້ໄດ້ມາດຕະຖານ ຕາມສັນຍາລົງທຶນຢ່າງແທ້ຈິງຕໍ່ໄປ